Lavaux
S Lavaux (früener dt. Ryf, dezue Ryfwyn, Reifwein «Wy us em Lavaux») isch es Schwizer Wybaugebiet im Kanton Waadt, wo am nordöstliche Ufer vom Gämfersee liit. D Räbsorte, wo im Lavaux am verbreitischte isch, isch de Chasselas (Guetedel).

Geografii 
Das Wybaugebiet erstreckt sich zwüsche Lausanne und Vevey uf 898 Hektare, wo syt em 12. Johrhundert am staile Hang Terrassene aaglait worde sind. Im Weste gränzt s Lavaux a s Wybaugebiet La Côte und im Oste a das vo Chablais.

Gmeinde 
Im Lavaux wohned öpe 14'000 Lüt i 10 Gmeinde, wo i de Bezirk Lavaux-Oron und Riviera-Pays-d’Enhaut liged (füf ehemolegi Gmeinde sind sit Endi Juni 2011 i de Gmeind Bourg-en-Lavaux zämegfasst, i däre Tabälle rächts ufglischted):

Schutz 
Dank enere Volksiniziative, is Läbe gruefe dor de Umwältschützer Franz Weber, isch s Lavaux sit 1977 dur d Waadtländer Verfassig gschützt.

Im Dezämber 2005 hät s Schwizer Bundesamt für Kultur s Lavaux als UNESCO-Welterbe nominierte. S International Council on Monuments and Sites, e Underorganisazion vo de UNESCO, hät em UNESCO-Komitee ime im Mai 2007 veröffentlichte Pricht empfole, s Lavaux i d Liste ufzneh, nochdäm im August 2006 en Vertreter vo de Organisazion d Region bsuecht hätt. Am 28. Juni 2007 isch d Uufnahm under em Name Weinterrassen von Lavaux mit Blick auf den See und die Alpen bschlosse worde.

Wil de Franz Weber de Mainig isch, dass im Lavaux z vil baut wird und um e witere Bauspekulazion yzdämme, hät er Unterschrifte för e nöji Volksiniziative gsammlet. Di erforderlichi Underschriftezahl isch im Juli 2009 erreicht worde, e nöji Volksabstimmig isch dodemit wohrschinlich gsii.

Am 18. Mai 2014 hät s Stimmvolch vom Kanton Waadt öber d Iniziative «Sauver Lavaux» zur Rettig vom Lavaux und öber en Gegevorschlag vo de Regierig chöne abstimme. D Iniziative vom Umwältschützer Franz Weber isch mit eme Nei-Stimmenaatail vo 68,09 % abglehnt worde. De Gegevorschlag vo de Regierig, wo de Schutz vom Lavaux nöd eso wiit wie bi de Iniziative gangen isch, hät en Jo-Stimmenaatail vo 68,47 % erraicht.

Weblink 

 
 www.lavaux.ch – Un patrimoine vaudois

Fuessnote 

Wygebiet
Geografii vom Kanton Waadt
Wältkulturerb in Europa